PATVIRTINTA

Molėtų r. kūno kultūros ir sporto centro direktoriaus įsakymu 2021 m. vasario 9 d. įsakymu Nr. V1 – 15

**MOLĖTŲ R. KŪNO KULTŪROS IR SPORTO CENTRO VIDAUS KONTROLĖS POLITIKA**

**I SKYRIUS**. **BENDROSIOS NUOSTATOS**

1. Molėtų r. kūno kultūros ir sporto centro vidaus kontrolės politika (toliau – Politika) – Molėtų r. kūno kultūros ir sporto centro (toliau – Sporto centro) veiklos sričių vidaus kontrolės tvarkos aprašų, taisyklių ir kitų dokumentų, skirtų vidaus kontrolei Sporto centre sukurti ir įgyvendinti, visuma.
2. Politika parengta vadovaujantis Lietuvos Respublikos vidaus kontrolės ir vidaus audito įstatymu ir Lietuvos Respublikos finansų ministro 2020 m. birželio 29 d. įsakymu Nr. 1K-195 „Dėl vidaus kontrolės įgyvendinimo viešajame juridiniame asmenyje“ patvirtintu Vidaus kontrolės įgyvendinimo viešajame juridiniame asmenyje tvarkos aprašu, atsižvelgiant į Sporto centro veiklos pobūdį bei ypatumus, veiklos riziką, organizacinę struktūrą, personalo išteklius, apskaitos ir informacinę sistemą, turto apsaugos sistemą, kitus veiklos kontrolės poreikio vertinimus.
3. Politika reglamentuoja tik pagrindines nuostatas dėl vidaus kontrolės, o aktualūs vidaus kontrolės procesai, kompetencijos, atsakingi asmenys, vidaus kontrolės procedūros detalizuojami atskiruose Sporto centro vidaus teisės aktuose.
4. Pagrindinių Sporto centro veiklą reglamentuojančių teisės aktų sąrašas išdėstytas Politikos priede.

**II SKYRIUS**. **VIDAUS KONTROLĖ**

1. Vidaus kontrolė – Sporto centro rizikos valdymui sukurta kontrolės sistema, padedanti užtikrinti, kad Sporto centras:
   * laikytųsi teisės aktų, reglamentuojančių Sporto centro veiklą, reikalavimų;
   * saugotų turtą nuo sukčiavimo, iššvaistymo, pasisavinimo, neteisėto valdymo, naudojimo ir disponavimo juo ar kitų neteisėtų veikų;
   * vykdytų veiklą laikydamasi patikimo finansų valdymo principo, grindžiamo:
     + ekonomiškumu, kuris suprantamas kaip minimalus išteklių panaudojimas užtikrinant vykdomos veiklos kokybę;
     + efektyvumu, kuris suprantamas kaip geriausias naudojamų išteklių ir vykdomos veiklos (kiekio, kokybės ir laiko požiūriu) santykis;
     + rezultatyvumu, kuris suprantamas kaip nustatytų veiklos tikslų ir planuotų rezultatų pasiekimo lygis;
   * teiktų patikimą, aktualią, išsamią ir teisingą informaciją apie savo finansinę ir kitą veiklą.
2. Sporto centro rizika – tikimybė, kad dėl Sporto centro rizikos veiksnių Sporto centro veiklos tikslai nebus įgyvendinti arba bus įgyvendinti netinkamai ir dėl to Sporto centras gali patirti nuostolių.
3. Sporto centro rizikos valdymas – Sporto centro rizikos veiksnių nustatymas, analizė ir priemonių, kurios sumažintų arba pašalintų neigiamą poveikį Sporto centro veiklai, parinkimas.

**III SKYRIUS**. **VIDAUS KONTROLĖS PRINCIPAI**

1. Vidaus kontrolė Sporto centre įgyvendinama laikantis šių principų:
   * tinkamumo – vidaus kontrolė pirmiausia turi būti įgyvendinama tose Sporto centro veiklos srityse, kuriose susiduriama su didžiausia rizika;
   * efektyvumo – vidaus kontrolės įgyvendinimo sąnaudos neturi viršyti dėl atliekamos vidaus kontrolės gaunamos naudos;
   * rezultatyvumo – turi būti pasiekti vidaus kontrolės tikslai;
   * optimalumo – vidaus kontrolė turi būti proporcinga rizikai ir neperteklinė;
   * dinamiškumo – vidaus kontrolė turi būti nuolat tobulinama, atsižvelgiant į pasikeitusias Sporto centro veiklos sąlygas;
   * nenutrūkstamo funkcionavimo – vidaus kontrolė turi būti įgyvendinama nuolat.

**IV SKYRIUS**. **VIDAUS KONTROLĖS ELEMENTAI**

1. Vidaus kontrolė Sporto centre įgyvendinama apimant šiuos vidaus kontrolės elementus:
   * kontrolės aplinką;
   * rizikos vertinimą;
   * kontrolės veiklą;
   * informavimą ir komunikaciją;
   * stebėseną.

**V SKYRIUS**. **KONTROLĖS APLINKA**

1. Kontrolės aplinka – tai aplinka, kurioje vykdoma Sporto centro veikla ir funkcionuoja vidaus kontrolės sistema.
2. Kontrolės aplinka turi skatinti kiekvieną darbuotoją laikytis nustatytų taisyklių, pabrėžiant vidaus kontrolės svarbą bei kiekvieno darbuotojo svarbą ir vietą vidaus kontrolės procese.
3. Kontrolės aplinką apibūdina šie principai:
   * profesinio elgesio principai ir taisyklės – Sporto centro direktorius ir darbuotojai laikosi profesinio elgesio principų ir taisyklių, vengia viešųjų ir privačių interesų konflikto, Sporto centro direktorius formuoja teigiamą darbuotojų požiūrį į vidaus kontrolę (Sporto centro darbo tvarkos taisyklės, Viešųjų pirkimų organizavimo taisyklės, Rekomendacijos dėl veiksmų susidūrus su korupcinio pobūdžio veika, Nuotolinio darbo tvarkos taisyklės, ir pan.);
   * kompetencija – Sporto centro siekis, kad darbuotojai turėtų tinkamą kvalifikaciją, pakankamai patirties ir reikiamų įgūdžių savo funkcijoms atlikti, pareigoms įgyvendinti ir atsakomybei už vidaus kontrolę suprasti (planuojama per metinius vertinimus, įsivertinant veiklą metų veiklos programoje ir/ar individualiai);
   * valdymo filosofija ir vadovavimo stilius – Sporto centro direktorius palaiko vidaus kontrolę, nustato politiką, procedūras ir formuoja praktiką, skatinančią ir motyvuojančią darbuotojus siekti geriausių veiklos rezultatų, prižiūri, kaip įgyvendinama vidaus kontrolė (darbuotojai motyvuojami priemonėmis numatytomis Sporto centro darbo tvarkos taisyklėse ir Darbo apmokėjimo sistemoje, o taip pat atliekant metinį veiklos vertinimą, išskyrus pedagoginius etatus (ne vadovus) kurie motyvuojami sudarant etatų sandarą ir taip pat atliekant įsivertinimą ir/ar pagal mokytojų bei pagalbos specialistų atestavimo nuostatus);
   * organizacinė struktūra – Sporto centro patvirtinta organizacinė struktūra, kurioje nustatomas pavaldumas ir atskaitingumas, pareigos vykdant Sporto centro veiklą ir įgyvendinant vidaus kontrolę. Organizacinė struktūra detalizuojama Sporto centro nuostatuose, Sporto centro pareigybių sąraše, pareigybių aprašymuose ir kituose dokumentuose (Sporto centro nuostatai, Sporto centro direktoriaus įsakymas dėl vidaus darbo struktūros);
   * personalo valdymo politika ir praktika – Sporto centre formuojama tokia personalo politika, kuri skatintų pritraukti, ugdyti ir išlaikyti kompetentingus darbuotojus, taikomos tinkamos prevencinės priemonės, skirtos darbuotojų darbingumui, sveikatai ir gyvybei darbe išsaugoti (Darbuotojų lygių galimybių politika, Darbuotojų saugos ir sveikatos, priešgaisrinės saugos instrukcijos, Kolektyvinė sutartis, Mokytojų ir pagalbos specialistų atestavimas ir pan.).

**VI SKYRIUS**. **RIZIKOS VERTINIMAS**

1. Rizikos vertinimas – neigiamos įtakos Sporto centro veiklai galinčių turėti aplinkybių nustatymas ir analizė.
2. Rizikos vertinimą apibūdina šie principai:
   * rizikos veiksnių nustatymas – nustatomi galimi rizikos veiksniai (įskaitant korupcijos riziką), turintys įtakos Sporto centro tikslų siekimui. Taip pat nustatomi ir įvertinami pokyčiai, galintys reikšmingai paveikti vidaus kontrolę Sporto centre (išorės aplinkos (teisinio reguliavimo, ekonominių, fizinių veiksnių) pokyčių vertinimas, Sporto centro misijos, organizacinės struktūros ir kitų pokyčių vertinimas). Sporto centro strateginio planavimo dokumentuose aiškiai iškelti veiklos tikslai padeda tinkamai nustatyti ir įvertinti su jais susijusius rizikos veiksnius. Rizikai nustatyti sudaromas rizikos veiksnių sąrašas;
   * rizikos veiksnių analizė – įvertinamas nustatytų rizikos veiksnių reikšmingumas ir jų pasireiškimo tikimybė bei poveikis veiklai. Atliekant rizikos veiksnių analizę rizikos veiksniai sugrupuojami pagal jų svarbą Sporto centro veiklai;
   * toleruojamos rizikos nustatymas – nustatoma toleruojama rizika, kurios valdyti nėra poreikio ar galimybės (gali būti toleruojama nereikšminga rizika, kurios pasireiškimo tikimybė maža, o priemonių rizikai mažinti sąnaudos yra didelės);
   * reagavimo į riziką numatymas – priimami sprendimai dėl reagavimo į reikšmingą riziką, kurios pasireiškimo tikimybė didelė (numatomos priemonės rizikai mažinti iki toleruojamos rizikos). Galimi reagavimo į riziką būdai:
     + rizikos mažinimas – veiksmai, kuriais siekiama sumažinti rizikos pasireiškimo tikimybę ir (ar) poveikį veiklai iki toleruojamos rizikos. Rizika mažinama nustatant papildomas kontrolės priemones (tobulinant veiklos sričių procesus). Prireikus parengiamas rizikos valdymo planas, numatant jame rizikos mažinimo priemones, jų įgyvendinimo terminus ir atsakingus už priemonių įgyvendinimą darbuotojus;
     + rizikos perdavimas – rizikos perdavimas trečiosioms šalims (pavyzdžiui, draudžiant ar perkant tam tikras paslaugas);
     + rizikos toleravimas – rizikos prisiėmimas, kai rizikos pasireiškimo tikimybė ir poveikis veiklai neviršija nustatytos toleruojamos rizikos ir nesiimama jokių veiksmų rizikai mažinti;
     + rizikos vengimas – Sporto centro veiklos (ar jos dalies) nutraukimas, kai rizikos valdymo priemonėmis neįmanoma sumažinti veiklos rizikos iki toleruojamos rizikos.
3. Atsižvelgiant į nuolat kintančias Sporto centro ekonomines, reguliavimo ir veiklos sąlygas, rizikos vertinimas turi būti atliekamas nuolat ir (arba) periodiškai.
4. Sporto centro vadovaujamas pareigas einantys darbuotojai yra atsakingi už rizikos valdymo procesą savo vadovaujamuose skyriuose ir privalo imtis priemonių rizikai sumažinti nustatant papildomas kontrolės priemones (tobulinant veiklos sričių procesus).

**VII SKYRIUS**. **KONTROLĖS VEIKLA**

1. Kontrolės veikla – tai Sporto centro veikla, kuria siekiama sumažinti neigiamą rizikos veiksnių poveikį Sporto centrui ir kuri apima įgaliojimų, leidimų suteikimą, funkcijų atskyrimą, prieigos prie turto ir dokumentų kontrolę, veiklos ir rezultatų peržiūrą, veiklos priežiūrą ir kitų Sporto centro direktoriaus nustatytų reikalavimų laikymąsi.
2. Kontrolės veiklą apibūdina šie principai:
   * kontrolės priemonių parinkimas ir tobulinimas – parenkamos ir tobulinamos riziką iki toleruojamos rizikos mažinančios kontrolės priemonės:
     + įgaliojimų, leidimų suteikimas – užtikrinama, kad būtų atliekamos tik Sporto centro direktoriaus nustatytos procedūros;
     + prieigos kontrolė – užtikrinama, kad turtu ir dokumentais naudosis įgalioti (paskirti) asmenys ir kad turtas ir dokumentai bus apsaugoti nuo neteisėtų veikų;
     + funkcijų atskyrimas – Sporto centro uždaviniai ir funkcijos priskiriami atitinkamoms darbuotojų pareigybėms, kad darbuotojui (-ams) nebūtų pavesta kontroliuoti visų funkcijų, siekiant sumažinti klaidų, apgaulių ir kitų neteisėtų veikų riziką. Darbuotojų pareigos ir atsakomybė nustatoma darbuotojų pareigybių aprašymuose;
     + veiklos ir rezultatų peržiūra – periodiškai peržiūrimos veiklos sritys, procesai ir rezultatai, siekiant užtikrinti jų atitiktį Sporto centro tikslams ir reikalavimams, vertinama veikla teisėtumo, ekonomiškumo, efektyvumo ir rezultatyvumo požiūriu, palyginami ataskaitinio laikotarpio veiklos rezultatai su planuotais ir (arba) praėjusio ataskaitinio laikotarpio veiklos rezultatais;
     + veiklos priežiūra – prižiūrima Sporto centro veikla (užduočių skyrimas, peržiūra ir tvirtinimas), kad kiekvienam darbuotojui būtų aiškiai nustatytos jo pareigos ir atsakomybė, sistemingai prižiūrimas kiekvieno darbuotojo darbas, prireikus periodiškai už jį atsiskaitoma. Sporto centro darbuotojams kiekvieniems kalendoriniams metams nustatomos metinės užduotys, siektini rezultatai ir jų vertinimo rodikliai, atliekami kasmetiniai darbuotojų veikos vertinimai, vadovaujantis Lietuvos Respublikos Vyriausybės 2017 m. balandžio 5 d. nutarimu Nr. 254 patvirtintu Valstybės ir savivaldybių įstaigų darbuotojų veiklos vertinimo tvarkos aprašu;
     + finansų kontrolė (išankstinė, einamoji ir paskesnė) – procesas, kurio metu užtikrinama, kad Sporto centro turto valdymas, naudojimas, apsauga ir disponavimas juo, sutartiniai įsipareigojimai tretiesiems asmenims atitiktų teisėtumo bei patikimo finansų valdymo, grindžiamo ekonomiškumu, efektyvumu ir rezultatyvumu, principus.
   * technologijų naudojimas – parenkama ir tobulinama technologijų veikla. Sporto centro įdiegtos ir palaikomos patikimos informacinių technologijų sistemos, užtikrinama saugi ir nenutrūkstama šių sistemų, ypač susijusių su duomenų, informacijos kaupimu, apdorojimu, naudojimu ir saugojimu, veikla, parengti veiklos tęstinumo planai.
   * politikų ir procedūrų taikymas – kontrolės veikla įgyvendinama taikant atitinkamas Sporto centro politikas ir procedūras. Vidaus kontrolė reglamentuojama nustatant Sporto centro tikslus, organizacinę struktūrą, veiklos sritis ir vidaus kontrolės procedūras.

**VIII SKYRIUS**. **INFORMAVIMAS IR KOMUNIKACIJA**

1. Informavimas ir komunikacija – su vidaus kontrole susijusios aktualios, išsamios, patikimos ir teisingos informacijos gavimas ir teikimas laiku vidaus ir išorės informacijos vartotojams.
2. Informavimą ir komunikaciją apibūdina šie principai:
   * informacijos naudojimas – Sporto centras gauna, rengia ir naudoja aktualią, išsamią, patikimą ir teisingą informaciją, atitinkančią jai nustatytus reikalavimus ir palaikančią vidaus kontrolės veikimą;
   * vidaus komunikacija – nenutrūkstamas informacijos perdavimas Sporto centre, apimantis visas Sporto centro veiklos sritis ir organizacinę struktūrą. Tiek Sporto centro direktorius, tiek darbuotojai turi būti informuoti apie veiklos rezultatus, pokyčius, riziką ir vidaus kontrolės veikimą. Vidaus informacijos vartotojai turi tarpusavyje keistis informacija:
     + vidaus komunikacija Sporto centre vyksta bendraujant gyvai, elektroniniu paštu, telefonu, naudojant „Microsoft Teams“ programą ir kitus komunikacijos kanalus, esant poreikiui rengiami susirinkimai;
     + Sporto centre tinkamai įgyvendinamas reguliarus Sporto centro darbuotojų ir jų atstovų informavimas ir konsultavimas, vadovaujantis Lietuvos Respublikos darbo kodekso trečiojo skirsnio nuostatomis;
   * išorės komunikacija – informacijos perdavimas išorės informacijos vartotojams ir informacijos gavimas iš jų naudojant Sporto centre įdiegtas komunikacijos priemones:
     + Sporto centro vieši pranešimai skelbiami Sporto centro interneto svetainėje.

**IX SKYRIUS**. **STEBĖSENA**

1. Stebėsena – nuolatinis ir (arba) periodinis stebėjimas ir vertinimas, kai analizuojama, ar vidaus kontrolė Sporto centre įgyvendinama pagal Politiką ir ar ji atitinka pasikeitusias veiklos sąlygas.
2. Stebėseną apibūdina šie principai:
   * nuolatinė stebėsena ir (ar) periodiniai vertinimai – atliekama reguliari Sporto centro valdymo ir priežiūros veikla ir (ar) atskiri vertinimai, siekiant nustatyti, ar vidaus kontrolė Sporto centre įgyvendinama pagal šią Politiką ir ar ji atitinka pasikeitusias veiklos sąlygas:
     + nuolatinė stebėsena – integruota į kasdienę Sporto centro veiklą ir atliekama darbuotojams vykdant reguliarią (atitinkamų Sporto centro veiklos sričių) valdymo ir priežiūros veiklą bei kitus veiksmus pagal pavestas funkcijas (atliekant savo pareigas);
     + periodiniai vertinimai – jų apimtį ir dažnumą lemia Sporto centro rizikos vertinimas ir nuolatinės stebėsenos rezultatai (nustačius tam tikrus veiklos trūkumus). Esant poreikiui periodinius vertinimus atlieka Sporto centro steigėjo – Molėtų miesto savivaldybės Centralizuotas vidaus audito skyrius ir Sporto centrą kuruojantis Molėtų miesto savivaldybės administracijos struktūrinis dalinys;
   * trūkumų vertinimas ir pranešimas apie juos – apie vidaus kontrolės trūkumus Sporto centre, nustatytus nuolatinės stebėsenos ir (ar) periodinių vertinimų metu, turi būti informuotas Sporto centro direktorius ir kiti sprendimus priimantys darbuotojai.

**X SKYRIUS**. **VIDAUS KONTROLĖS DALYVIAI IR JŲ KOMPETENCIJA**

1. Sporto centro vidaus kontrolės dalyviai: Sporto centro direktorius, Sporto centro vadovaujančias pareigas einantys darbuotojai:
   * Sporto centro direktorius, siekdamas strateginio planavimo dokumentuose Sporto centrui nustatytų tikslų, užtikrina vidaus kontrolės sukūrimą Sporto centre, jos įgyvendinimą ir tobulinimą;
   * Sporto centro darbuotojai, vykdantys reguliarią Sporto centro veiklos sričių valdymo ir priežiūros veiklą pagal pavestas funkcijas (atlikdami nuolatinę stebėseną), prižiūri vidaus kontrolės įgyvendinimą Sporto centre ir jos atitiktį šiai Politikai bei teikia Sporto centro direktoriui ir kitiems sprendimus priimantiems darbuotojams informaciją apie vidaus kontrolės ir rizikos valdymą, Politikos įgyvendinimo trūkumus ir rizikos veiksnius.
2. Vidaus kontrolės dalyvių pareigos ir atsakomybė nustatytos Sporto centro darbuotojų pareigybių aprašymuose ir kituose Sporto centro vidiniuose teisės aktuose.
3. Sporto centro direktorius prižiūri vidaus kontrolės veikimą Sporto centre ir prireikus siūlo Sporto centrą kuruojančiam Molėtų miesto savivaldybės administracijos struktūriniam daliniui atlikti patikrinimą ar inicijuoti Sporto centro tam tikrų veiklos sričių auditą. Molėtų miesto savivaldybės Centralizuotas vidaus audito skyrius, atlikdamas auditą, tiria ir vertina vidaus kontrolę Sporto centre ir teikia Sporto centro direktoriui rekomendacijas dėl vidaus kontrolės tobulinimo.

**XI SKYRIUS**. **VIDAUS KONTROLĖS ANALIZĖ IR VERTINIMAS**

1. Sporto centro direktorius užtikrina, kad kiekvienais metais atsižvelgiant į vidaus kontrolės stebėsenos rezultatus būtų atliekama vidaus kontrolės analizė, apimanti visus vidaus kontrolės elementus, kurios metu būtų įvertinami Sporto centro veiklos trūkumai, pokyčiai, atitiktis nustatytiems reikalavimams (ar vidaus kontrolė įgyvendinama pagal Politiką ir ar ji atitinka pasikeitusias veiklos sąlygas), vidaus kontrolės įgyvendinimo priežiūrą atliekančių darbuotojų pateikta informacija, vidaus ir kitų auditų bei vertinimų rezultatai ir numatomos vidaus kontrolės tobulinimo priemonės.
2. Vidaus kontrolė vertinama:
   * labai gerai – jei visa rizika yra nustatyta ir valdoma, vidaus kontrolės trūkumų nerasta;
   * gerai – jei visa rizika yra nustatyta ir valdoma, bet yra vidaus kontrolės trūkumų, neturinčių neigiamos įtakos Sporto centro veiklos rezultatams;
   * patenkinamai – jei visa rizika yra nustatyta, tačiau dėl netinkamo rizikos valdymo yra vidaus kontrolės trūkumų, kurie gali turėti neigiamą įtaką Sporto centro veiklos rezultatams;
   * silpnai – jei ne visa rizika yra nustatyta, nevykdomas rizikos valdymas ir vidaus kontrolės trūkumai daro neigiamą įtaką Sporto centro veiklos rezultatams.
3. Už vidaus kontrolės Sporto centre analizę ir vertinimą atsakingas Sporto centro direktorius ar jo paskirtas kitas darbuotojas. Vidaus kontrolės Sporto centre analizė ir vertinimas už praėjusius metus atliekamas iki kiekvienų metų vasario 25 d.
4. Atlikus vidaus kontrolės analizę ir vertinimą, Sporto centro direktorius gali siūlyti Sporto centrą kuruojančiam Molėtų miesto savivaldybės administracijos struktūriniam daliniui inicijuoti atlikti tam tikrų Sporto centro veiklos sričių auditą.
5. Vidaus kontrolė nuolat tobulinama, atsižvelgiant į vidaus kontrolės analizės ir vertinimo rezultatus (pateiktas rekomendacijas ir pasiūlymus) bei pritaikoma prie pasikeitusių veiklos sąlygų.

**XII SKYRIUS**. **INFORMACIJOS APIE VIDAUS KONTROLĖS ĮGYVENDINIMĄ TEIKIMAS**

Sporto centro direktorius atitinkamo Molėtų miesto savivaldybės administracijos struktūrinio dalinio prašymu ir jo nurodytu informacijos teikimo terminu teikia informaciją apie vidaus kontrolės Sporto centre už praėjusius metus įgyvendinimą.

1. Teikiama ši informacija:
   * ar Sporto centre nustatyta vidaus kontrolės politika ir ar ji veiksminga;
   * kaip Sporto centre kuriama ir įgyvendinama vidaus kontrolė, atitinkanti vidaus kontrolės principus ir apimanti visus vidaus kontrolės elementus;
   * ar atliekama vidaus kontrolės analizė, apimanti visus vidaus kontrolės elementus, įvertinami Sporto centro trūkumai, pokyčiai, atitiktis nustatytiems reikalavimams;
   * ar pašalinti vidaus kontrolės įgyvendinimo priežiūrą atliekančių darbuotojų ir kitų Sporto centro audito vykdytojų nustatyti vidaus kontrolės trūkumai ir jų atsiradimą lemiantys veiksniai;
   * Sporto centro vidaus kontrolės vertinimas.
2. Sporto centro vadovas Molėtų miesto savivaldybės administracijos struktūrinio dalinio nurodytu informacijos teikimo terminu teikia Molėtų miesto savivaldybės administracijos struktūriniam daliniui, Politikos informaciją apie vidaus kontrolės įgyvendinimą, taip pat paaiškinimus dėl vidaus kontrolės įvertinimo „Patenkinamai“ ar „Silpnai“ ir numatytas taikyti vidaus kontrolės tobulinimo priemones.

**XIII SKYRIUS**. **BAIGIAMOSIOS NUOSTATOS**

1. Visi už vidaus kontrolę Sporto centre atsakingi asmenys privalo laiku ir kokybiškai atlikti savo pareigas, siekti, kad vidaus kontrolė Sporto centre būtų veiksminga.
2. Sporto centro darbuotojai, pastebėję šios Politikos pažeidimus, privalo apie juos informuoti Sporto centro direktorių.
3. Sporto centro darbuotojai turi teisę teikti Sporto centro direktoriui siūlymus dėl Politikos nuostatų tobulinimo.
4. Už šioje Politikoje nustatytų pareigų nesilaikymą, asmenys atsako Lietuvos Respublikos teisės aktų nustatyta tvarka.
5. Politika keičiama Sporto centro direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Molėtų r. kūno kultūros ir sporto centro

direktoriaus 2021 m. vasario 9 d.

įsakymo Nr. V-15 priedas

**MOLĖTŲ R. KŪNO KULTŪROS IR SPORTO CENTRO VEIKLĄ REGLAMENTUOJANČIŲ TEISĖS AKTŲ SĄRAŠAS**

**ES ir nacionaliniai teisės aktai**

1. Lietuvos Respublikos Konstitucija.
2. Lietuvos Respublikos civilinis kodeksas.
3. Lietuvos Respublikos darbo kodeksas.
4. Lietuvos Respublikos valstybės ir savivaldybių įstaigų darbuotojų darbo apmokėjimo įstatymas.
5. Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymas.
6. Lietuvos Respublikos biudžetinių įstaigų įstatymas.
7. Lietuvos Respublikos viešojo sektoriaus atskaitomybės įstatymas.
8. Lietuvos Respublikos buhalterinės apskaitos įstatymas.
9. Vyriausybės 2018-05-23 nutarimas Nr. 488 „Dėl Centralizuoto viešojo sektoriaus subjektų buhalterinės apskaitos organizavimo tvarkos aprašo patvirtinimo“.
10. Lietuvos Respublikos viešųjų pirkimų įstatymas.
11. Lietuvos Respublikos korupcijos prevencijos įstatymas.
12. Lietuvos Respublikos viešųjų ir privačių interesų derinimo įstatymas.
13. Lietuvos Respublikos vidaus kontrolės ir vidaus audito įstatymas.
14. Lietuvos Respublikos švietimo įstatymas.
15. Lietuvos Respublikos vaiko teisių apsaugos pagrindų įstatymas.
16. Lietuvos Respublikos Seimo nutarimas „Dėl Valstybinės švietimo 2013–2022 metų strategijos patvirtinimo“
17. Europos Parlamento ir Tarybos 2016 m. balandžio 27 d. reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas).
18. Lietuvos Respublikos asmens duomenų teisinės apsaugos įstatymas.
19. Kiti Lietuvos Respublikos Seimo, Vyriausybės, Ministerijų bei jiems pavaldžių ir Molėtų miesto savivaldybės institucijų, su biudžetinėmis įstaigų veiklą, taip pat ugdymo organizavimu susiję teisės aktai (<https://www.e-tar.lt/portal/lt/legalActSearch>).

**Įstaigos vidaus teisės aktai:**

* Molėtų r. kūno kultūros ir sporto centro Strateginis planas (<https://moletusportas.lt/planavimo-dokumentai/> )
* Molėtų r. kūno kultūros ir sporto centro metų veiklos planas (<https://moletusportas.lt/planavimo-dokumentai/> )
* Molėtų r. kūno kultūros ir sporto centro ugdymo planas (<https://moletusportas.lt/planavimo-dokumentai/> )
* Molėtų r. kūno kultūros ir sporto centro nuostatai (<https://moletusportas.lt/nuostatai/> )
* Finansų kontrolės taisyklės (<https://moletusportas.lt/tvarkos/> )
* Molėtų r. kūno kultūros ir sporto centro darbo tvarkos taisyklės (<https://moletusportas.lt/tvarkos/> )
* Molėtų r. kūno kultūros ir sporto centro darbo apmokėjimo sistema ( <https://moletusportas.lt/tvarkos/> )
* Molėtų r. kūno kultūros ir sporto centro viešųjų pirkimų organizavimo taisyklės (<https://moletusportas.lt/tvarkos/> )
* Molėtų r. kūno kultūros ir sporto centro elektroninio dienyno tvarkymo nuostatai (<https://moletusportas.lt/tvarkos/> )
* Molėtų r. kūno kultūros ir sporto centro mokinių asmens duomenų tvarkymo taisyklės (<https://moletusportas.lt/duomenu-apsauga/> )
* Molėtų r. kūno kultūros ir sporto centro asmens duomenų tvarkymo taisyklės (<https://moletusportas.lt/duomenu-apsauga/> )
* Molėtų r. kūno kultūros ir sporto centro vaikų turizmo renginių organizavimo tvarkos aprašas (<https://moletusportas.lt/tvarkos/> )
* [Molėtų r. kūno kultūros ir sporto centro dokumentų valdymo](https://moletusportas.lt/wp-content/uploads/2020/06/Mol%C4%97t%C5%B3-r.-k%C5%ABno-kult%C5%ABros-ir-sporto-centro-dokument%C5%B3-valdymo.pdf) (<https://moletusportas.lt/tvarkos/> )
* Kiti dokumentai skelbiami – [www.moletusportas.lt](http://www.moletusportas.lt) skiltyje Informacija.